1070 is Otto vo Northeim, boarischa Herzog und zugleich oana vo de ogsengstn sächsischn Fiastn, vo am gwissn Egino beschuidigt, de Ermordung vom Kini plant zum hom. Obwoi Egino ois ibe beleumdata Straßnreiba goitn hot und eahm nochgsogt worn is, bstocha worn zum sei, hot Heinrich aaf am Zwoakampf zwischn dem bschuidigtn Herzog und seim Okläga bstandn. Lampert vo Hersfeld hot bericht, dass de Fiastn des wega dem Standesuntaschied vo de zwoa Protagonistn fia unbillig ghoitn ham. Heinrichs Vahoitn hot eahm den Voawurf eibrocht, sejba den Okläga zu Liag ogstift zum hom, um den unbequema Herzog zum beseitinga. Otto war zwar an da Entfiahrung vo Heinrich in Kaiserswerth und aa am Sturz Adalberts 1066 moßgeble beteiligt, doch hot er in de letztn Joahr eng mit dem Kini zammagorbat. Er hot de Voawiaf zruckgwiesn und valangt, de Entscheidung vom Kini duach a Urteil vom Fiastn korrigiern zum lassn. Heirich hot jedo de Fiastin vo da Entscheidung ib de Oklog ausgschlossn und hot aaf seina Fordarung noch am Zwoakampf bharrt. Des hot Otto vo Northeim bstärkt in seim Vadacht, dass da Kini nua an seine Vanichtung intressiert war. Er hot deshoib den Zwoakampf vaweigart. Doraafhi ham eahm de sächsischn Großn aaf Betreibn vom Kini am 2. August 1070 zum Majestätsvabrecha erklärt und ham eahm des boarische Herzogtum entzong.